**Έκθεση της Κοινοβουλευτικής Επιτροπής Παιδείας και Πολιτισμού για την πρόταση νόμου «Ο περί της Ίδρυσης και Λειτουργίας Ιδιωτικών Φροντιστηρίων και για Άλλα Συναφή Θέματα (Τροποποιητικός) Νόμος του 2022»**

**Παρόντες:**

Παύλος Μυλωνάς, πρόεδρος Αντρέας Καυκαλιάς

Χρύσανθος Σαββίδης Χρίστος Χριστόφιας

Γιώργος Κάρουλλας Ανδρέας Αποστόλου

Πρόδρομος Αλαμπρίτης Αλέκος Τρυφωνίδης

Χρίστος Χριστοφίδης

Η Κοινοβουλευτική Επιτροπή Παιδείας και Πολιτισμού μελέτησε την πιο πάνω πρόταση νόμου, η οποία κατατέθηκε στη Βουλή, στις 12 Μαΐου 2022, από τον κ. Πανίκο Λεωνίδου, σε μία έκτακτη συνεδρία της, που πραγματοποιήθηκε στις 12 Ιουλίου 2022.

Σημειώνεται ότι στο στάδιο της συζήτησης της πρότασης νόμου παρευρέθηκαν επίσης τα μη μέλη της επιτροπής κ. Πανίκος Λεωνίδου και Χαράλαμπος Πάζαρος.

Σκοπός της πρότασης νόμου είναι η τροποποίηση του περί της Ίδρυσης και Λειτουργίας Ιδιωτικών Φροντιστηρίων και για Άλλα Συναφή Θέματα Νόμου, ώστε να παραταθεί η προβλεπόμενη σε αυτόν μεταβατική περίοδος που είχε παρασχεθεί στους υφιστάμενους ιδιοκτήτες ιδιωτικών φροντιστηρίων για σκοπούς πλήρους συμμόρφωσής τους με ορισμένες διατάξεις του εν λόγω νόμου που αφορούν τις κτιριολογικές προϋποθέσεις για την ίδρυση και λειτουργία φροντιστηρίων.

Ειδικότερα, σύμφωνα με τον εισηγητή της πρότασης νόμου, λόγω των συνθηκών που δημιουργήθηκαν εξαιτίας της πανδημίας του κορωνοϊού και των αρνητικών συνεπειών που προέκυψαν σε όλους τους τομείς της οικονομίας, της δημόσιας υπηρεσίας περιλαμβανομένης και της εκπαίδευσης, κρίνεται σκόπιμό όπως η εν λόγω μεταβατική περίοδος παραταθεί εκ νέου για ακόμη δώδεκα (12) μήνες.

Σημειώνεται ότι αρχικά, όταν είχε ψηφιστεί η υφιστάμενη νομοθεσία το έτος 2018, είχε παρασχεθεί ως προθεσμία συμμόρφωσης μια περίοδος διάρκειας τριάντα έξι (36) μηνών. Στη συνέχεια όμως λόγω των συνεπειών της πανδημίας κρίθηκε σκόπιμο όπως αυτή παραταθεί για ακόμη δεκατέσσερις (14) μήνες.

Σημειώνεται επίσης ότι η σχετική προθεσμία με βάση την υφιστάμενη νομοθεσία λήγει στις 25 Ιουλίου 2022.

Η επιτροπή είχε την ευκαιρία να ενημερωθεί σε σχέση με το όλο ζήτημα στο πλαίσιο αυτεπάγγελτης εξέτασης του θέματος με τίτλο «Η καθυστέρηση που παρατηρείται στην έκδοση πιστοποιητικού έγκρισης για τη χρήση υποστατικών ως ιδιωτικών φροντιστηρίων και η αδυναμία συμμόρφωσης με τις διατάξεις του περί της Ίδρυσης και Λειτουργίας Ιδιωτικών Φροντιστηρίων και για Άλλα Συναφή Θέματα Νόμου» σε συνεδρία της, η οποία πραγματοποιήθηκε στις 13 Απριλίου 2022. Στην πιο πάνω συνεδρία της επιτροπής είχαν παραστεί εκπρόσωποι του Υπουργείου Παιδείας, Αθλητισμού και Νεολαίας, του Υπουργείου Εσωτερικών, της Αστυνομίας και του Συνδέσμου Ιδιωτικών Φροντιστηρίων Κύπρου.

Στο πλαίσιο της εν λόγω συνεδρίας ο εκπρόσωπος του Υπουργείου Παιδείας, Αθλητισμού και Νεολαίας συμφώνησε με την ανάγκη παράτασης της πιο πάνω προθεσμίας, καθώς αριθμός ιδιοκτητών φροντιστηρίων δεν έχει ακόμη συμμορφωθεί με τις διατάξεις της υφιστάμενης νομοθεσίας, για λόγους που εκφεύγουν των δικών τους υπαιτιοτήτων. Ωστόσο, ο ίδιος επισήμανε ότι πρώτιστο μέλημα είναι η ασφάλεια των μαθητών. Ειδικότερα όσον αφορά τη διάρκεια της προτεινόμενης παράτασης, τόνισε ότι αυτή δεν πρέπει να είναι μεγάλης διάρκειας, επισημαίνοντας ιδιαίτερα τις περιπτώσεις όπου παρατηρείται αμέλεια από πλευράς των ιδιοκτητών να κινήσουν τις δέουσες διαδικασίες για την προβλεπόμενη συμμόρφωσή τους.

Οι εκπρόσωποι του Συνδέσμου Ιδιωτικών Φροντιστηρίων δήλωσαν ότι συμφωνούν με την ανάγκη παράτασης της υφιστάμενης προθεσμίας, επισημαίνοντας ωστόσο ότι η κάθε περίπτωση πρέπει να εξετάζεται ξεχωριστά, καθώς αριθμός ιδιοκτητών αμελεί να κινήσει τις αναγκαίες διαδικασίες για συμμόρφωσή τους.

Στη βάση των πιο πάνω, η επιτροπή είχε αποφασίσει όπως εξετάσει το ενδεχόμενο μίας νέας πιθανής παράτασης της εν λόγω προθεσμίας.

Συναφώς, η επιτροπή συζήτησε την υπό αναφορά πρόταση νόμου στο πλαίσιο των πιο πάνω προβληματισμών που είχαν εγερθεί κατά την εξέταση του αυτεπάγγελτου θέματος και έγινε ανταλλαγή απόψεων μεταξύ των μελών της σχετικά με την ανάγκη παράτασης της σχετικής προθεσμίας συμμόρφωσης των ιδιοκτητών φροντιστηρίων για ακόμη δώδεκα (12) μήνες.

Υπό το φως των πιο πάνω, η Κοινοβουλευτική Επιτροπή Παιδείας και Πολιτισμού επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

12 Ιουλίου 2022

Αρ. Φακ.: 23.02.063.090-2022

ΘΒΚ/ΚΣ/ΕΧ/Ελ.Π